El futur a les nostres mans. El Full 309 – Andreu Francisco
Publicat el Setembre 6, 2014 per andreufrancisco
Afrontem uns mesos que seran transcendentals per al nostre futur col·lectiu. Una gran majoria ciutadana ha demostrat aquests darrers anys la seva ferma voluntat de decidir democràticament el nostre esdevenir com a país. Aquest 11 de setembre tornarem a omplir com mai els carrers de Barcelona per dir ben alt que votarem, i que som molts que volem per Catalunya un estat independent: per tenir millors oportunitats de progrés i benestar per als nostres fills, per assegurar la nostra cultura i per parlar de tu a tu amb els altres estats d’Europa i del món.
Les properes setmanes una àmplia majoria del Parlament aprovarà la llei de consultes i el President de Catalunya ens convocarà a les urnes pel proper 9 de novembre: votarem sí o no a la independència de Catalunya. Tot estarà preparat per votar, legalment, diguin el que diguin els poders de l’Estat espanyol.
I votarem. Ho farem amb normalitat, pacíficament, il·lusionats, per responsabilitat. I cadascú que vulgui votar ho farà a favor d’allò que cregui que és el millor. I tots respectarem el resultat del que decideixi la majoria. D’això se’n diu democràcia. Arriba l’hora de donar el millor de nosaltres per fer possible allò que l’Estat espanyol ens nega: decidir votant el nostre futur com a catalans. Ho farem. El repte és gegantí, les incògnites moltes, però tenim la convicció que ens en sortirem perquè el procés que hem posat en marxa és imparable. Tenim l’oportunitat de fer història i construir un nou país per donar-nos tots plegats un futur millor.
Els vostres representants polítics d’ERC+SxA i CiU en el govern d’Alella estem fermament compromesos amb el procés de Catalunya cap a la seva plena sobirania. Sabrem estar a l’alçada.
RT @jordisabataf: Comencem el dia amb una reunió amb secretàries i secretaris dels ajuntaments de la comarca i tècnics del @ccbergueda amb… 3 hours ago